b'\n_START_ARTICLE_\nRobert Neubauer\n_START_SECTION_\n\xc5\xbdivljenjepis\n_START_PARAGRAPH_\nNeubauer je medicino \xc5\xa1tudiral na Dunaju, kjer je leta 1922 tudi diplomiral. Po koncu \xc5\xa1tudija se je zaposlil v zdravili\xc5\xa1\xc4\x8du za tuberkulozo na Golniku; ustanova je pod njegovim vodstvom prerasla v najsodobnej\xc5\xa1o ter strokovno najbolj\xc5\xa1o bolni\xc5\xa1nico za plju\xc4\x8dne bolezni v takratni Jugoslaviji._NEWLINE_Od leta 1941 do 1944 je bil zdravnik v Ljubljani in sodeloval z OF, leta 1944 je od\xc5\xa1el v partizane. Nato v ju\xc5\xbeni Italiji blizu Barija prevzel vodstvo partizanske bolni\xc5\xa1nice. Ob koncu vojne je kot vodja jugoslovanske delegacije Rde\xc4\x8dega kri\xc5\xbea zbiral pomo\xc4\x8d za Jugoslavijo v Kanadi, Zdru\xc5\xbeenem kraljestvu in ZDA, nato delal v zdravstvu\xc2\xa0; med drugim je bil od leta 1948 do 1951 na\xc4\x8delnik Uprave za borbo proti tuberkulozi, 1952 do 1955 pa je aktivno sodeloval v sekciji za tuberkulozo Svetovne zdravstvene organizaije v \xc5\xbdenevi. V tej vlogi so mu bile zaupane tudi \xc5\xa1tevilne strokovne naloge in misije v Evropi in Afriki; leta 1954 in 1955 je delal kot izvedenec te organizacije na Cejlonu._NEWLINE_Neubauer je postal leta 1951 redni profesor na Medicinski fakulteti v Ljubljani; na MF je za\xc4\x8del ponovno delati 1956 in bil tudi prestojnik ftiziolo\xc5\xa1ke klinike. Leta 1961 je bil izbran za rednega \xc4\x8dlana SAZU._NEWLINE_Neubauer je bil ustanovitelj slovenske ftiziologije, katere doktrina je imela velik vpliv tudi na razvoj zdravstvene slu\xc5\xbebe v Jugoslaviji in pomemben organizator boja proti tuberkulozi\n_START_SECTION_\nDelo\n_START_PARAGRAPH_\nNeubauer je uvedel \xc5\xa1tevilne nove diagnosti\xc4\x8dne metode. V sodelovanju z dr. B. Lavri\xc4\x8dem je v zdravljenje tuberkuloze vpeljal tudi zahtevne kirur\xc5\xa1ke posege. Leta 1937 pa sta skupaj z T. Furlanom kot prva na Balkanu izvedla novo operativno metodo t. i. pnevmolizo in s tem pri zdravljenju tuberkuloze \xc5\xa1e bolj uveljavila sloves t. i. golni\xc5\xa1ke \xc5\xa1ole. Dr. Neubauer se je posve\xc4\x8dal tudi preventivnemu delu; pripravil je t. i. Na\xc4\x8drt za zatiranje jetike v Dravski banovini in ga za\xc4\x8del 1930 tudi uresni\xc4\x8devati. Skupaj z ravnateljem Okro\xc5\xbenega urada za zavarovanje delavcev Jo\xc5\xbeo Bohinjcem je ustanavljal in \xc5\xa1iril mre\xc5\xbeo protituberkuloznih dispanzerjev, od 1928 organiziral vsakoletne t. i. golni\xc5\xa1ke te\xc4\x8daje, ki so po letu 1933 postali pomembeni tudi v jugoslovanskem merilu._NEWLINE_Neubauer je napisal ve\xc4\x8d kot 120 strokovnih in znanstvenih \xc4\x8dlankov. Bil je glavni urednik Zdravni\xc5\xa1kega vestnika (1932 - 1938), jugoslovanskega \xc4\x8dasopisa Tuberkuloza (1949 -1965), urednik Vojno-sanitetskega glasnika (1954) in urednik edinega tovrstnega prevojnega poljudnoznanstvenega \xc4\x8dasopisa Delo proti tuberkulozi.'